Урысейпсо зэхьэзэхуэм
Налшык щыIэ Универсальнэ спорт комплексым щекIуэкIащ тхэквондомкIэ урысейпсо зэхьэзэхуэ. Абы хэтащ илъэс 15 — 17 зи ныбжь спортсменхэр.
Къэралым и щIыпIэ куэдым къикIа тхэквондоист 600-м нэблагъэ Къэбэрдей-Балъкъэрым и къалащхьэм иджыблагъэ щызэхуэсат. Дэтхэнэри зыщIэхъуэпсыр япэ увыпIэрат. Абыхэм ди спортсменхэр къахэжаныкIащ икIи медалиплI зыIэрагъэхьащ.
Я хьэрхуэрэгъу псоми ефIэкIри, зэхьэзэхуэм бжьыпэр щиубыдащ зи хьэлъа-гъыр килограмм 45-м нэсхэм я деж щызэуа Багъ Идар. КIэух зэIущIэм ар ефIэ-кIащ и лъахэгъу Щокъуий Ислъам.
Урысейпсо зэхьэзэхуэм домбеякъ медалыр къыщихьащ Яхненкэ Даниил. Ар хэтащ килограмм 51-м нэс зи хьэлъагъхэм я зэпеуэм.
Хуабжьу дигъэгуфIащ Бекъул Миланэ. Килограмм 42-м нэс зи хьэлъагъхэм я зэныкъуэкъуныгъэм абы дыщэ медалыр къыхихащ, и хьэрхуэрэгъу псоми нэрылъагъуу ятекIуэри.
Ди спортсменхэр ягъэхьэзыращ тренер гъуэзэджэхэу Ахъмэт Амиррэ Ким Викторрэ.
Налшык и Универсальнэ спорт комплексым щекIуэкIа тхэквондомкIэ зэхьэзэхуэм кърикIуахэм япкъ иткIэ Урысей Федерацэм и командэ къыхэхар зэхагъэу-ващ. Абы гъэ къакIуэ зыкъыщигъэлъэгъуэнущ дунейпсо зэпеуэ инхэм.
Жыласэ Замир.
